Et nyt museum på Mors har i weekenden slået dørene op for familien-Rimmers mangeårige samlinger med alt fra dukker, modelbiler og B&O-sager.

Man bliver en lille smule paf, når man træder ind. I to af rummene bliver man mødt af utallige dukker, der er hængt op i loftet og sat op i glasmontrer med ordentlig belysning. - Der er 12.000, og der er lige så mange, der stadig er pakket ned, fortæller Else Marie Rimmer, der er en af ejerne bag. Sammen med sin mand, Jens Orla Rimmer, kunne de lørdag slå dørene op til Dukkeskolen. Et nyt museum på Mors som kan ses i den gamle skole i Solbjerg, og som lukkede for knap ti år siden. Parret købte bygningerne med planen om at åbne en udstilling. Det har taget ni år at få lokalerne renoveret, få tingene på plads, og ikke mindst at få bygget de mange glasmontrer, hvor der er brugt over en kilometer jern til glasrammerne. - Det er da dejligt. Det har jeg drømt om i 50 år. Jeg synes, det er blevet godt, siger Else Marie Rimmer, mens hun lader blikket glider over de mange tusinde dukker. De er ikke sat i system men arrangeret på de hylder, hvor der var plads. Halvdelen ligger stadig i deres kasser, men kommer frem, når tiden og pladsen er til det. Jens Orla Rimmer vurderer, at hustruens samling af dukker er blandt landets største. - Jeg fik den første, da jeg var 1 år, og så har jeg samlet på dukker lige siden. De er jo så forskellige, og det er fascinerende, siger hun. En rigtig samler-familie Dukker er ikke det eneste, som den gamle skole rummer, for Familien-Rimmer har nok det, som man kan kalde for et samler-gen i sig. Jens Orla og sønnerne Brian og Allan Rimmer samler nemlig også. Det er dog modelbiler i alle afskygninger. - Vi har samlet og fået dem, siden vi var ganske små. Det er så blevet til en hel del, for vi er jo ikke helt unge længere. Det er nemmere at komme til en Ferrari i den størrelse, siger Brian Rimmer. Sønnernes far, Jens Orla, har også en forkærlighed for B&O - alt lige fra radioer, rejsegrammofoner og gamle fjernsyn. - Det er vel gennem en god halv snes år, at jeg har samlet. Så det er jo nogle gamle nogen, men jeg har altid synes, at det er et godt design, fortæller han. Alle den gamle skoles lokaler er stort set taget i brug. Det er bare med at gå på opdagelse. Og da TV MIDTVEST's journalist spørger Else Marie Rimmer, om det ikke kan blive for meget med alle de dukker, så svarer hun: - Jo, nu er det også slut. Nu er det jo blevet udstillet. Sønnerne er dog ikke helt færdige med at samle modelbiler til Dukkeskolen. - Jeg tror, der er omkring 1.000 herinde, og så kommer der flere til. Vi er ikke helt stoppet med at samle endnu, pointere Allan Rimmer.